
      NACRT ODLUKE
Na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 53. Statuta Grada Poreča-Parenzo („Službeni glasnik Grada Poreča-Parenzo“, broj 2/13, 10/18, 2/21 i 12/24), Gradonačelnik Grada Poreča-Parenzo, donosi

     ODLUKU

o dodjeli učeničkih stipendija 
I. OPĆE ODREDBE

Članak 1.


Ovom Odlukom propisuju se uvjeti, postupak i kriteriji za dodjelu učeničkih stipendija učenicima srednjih škola, prava i obveze korisnika učeničkih stipendija kao i ostala pitanja od značaja za dodjelu učeničkih stipendija.
Riječi i pojmovi koji imaju rodno značenje korišteni u ovoj Odluci odnose se jednako na muški i ženski rod, bez obzira jesu li korišteni u muškom ili ženskom rodu.

Članak 2.

Grad Poreč-Parenzo (u daljnjem tekstu: Grad) u svom proračunu osigurava sredstva za stipendije dodijeljene učenicima srednjih škola na temelju ranijih Odluka o dodjeli, u skladu s već zaključenim ugovorima, te za dodjelu novih učeničkih stipendija u tekućoj proračunskoj godini i to za:

- pet (5) stipendija učenicima srednjih škola koji se školuju za deficitarna zanimanja određenih zaključkom iz članka 8. ove Odluke.
- tri (3) stipendije iz socijalnog programa,

- jedna (1) stipendija učenicima s invaliditetom.
Članak 3.


Stipendija se odobrava za vrijeme trajanja obrazovnog programa propisanog aktima obrazovne ustanove koju korisnik stipendije pohađa.

Nakon ostvarenog prava na stipendiju, korisnik je nastavlja koristiti i u narednoj školskoj godini, pod uvjetom da je završio školsku godinu za koju je primao stipendiju i redovno upisao narednu (sljedeću) godinu školovanja. 

Članak 4.


Učeničke stipendije se isplaćuju od rujna do lipnja (10 mjeseci) tekuće školske godine.

Odredba iz prethodnog stavka odnosi se i na korisnike stipendija koji su na temelju ranije zaključenih ugovora ostvarivali pravo na učeničku stipendiju.
Stipendija se učenicima isplaćuje za period školovanja u srednjoj školi, pod uvjetom da učenici bez prekida u školovanju upisuju školske godine, a počinje teći nakon sklapanja ugovora o dodjeli stipendija.
Stipendije se isplaćuju u pravilu 10. u mjesecu,  a ako isplata pada u neradni dan ili se iz drugih razloga ne može izvršiti, izvršit će se prvog radnog dana, odnosno nakon otklanjanja razloga zbog kojih se isplata nije mogla izvršiti.  

Isplatu stipendija vrši upravni odjel nadležan za poslove financija na temelju mjesečnih naloga upravnog odjela nadležnog za poslove obrazovanja.

Isplata učeničkih stipendija za školsku godinu na koju se natječaj odnosi započinje u studenom tekuće kalendarske godine.

Isplata učeničkih stipendija nakon potvrđivanja prava na nastavak isplate stipendija na temelju ranije zaključenih ugovora započinje najkasnije u listopadu.
Članak 5.


Iznose stipendija koji se isplaćuju na temelju već ranije zaključenih ugovora, kao i za nove stipendije, utvrđuje gradonačelnik prije raspisivanja natječaja za dodjelu stipendija.

Prijedlog o iznosima stipendija iz prethodnog stavka daje upravni odjel Grada  nadležan za poslove obrazovanja, u iznosu koji će se odrediti na temelju sredstava planiranih proračunom Grada za ove namjene.

Iznos stipendije može se odrediti najviše do iznosa koji, sukladno propisima ne podliježe obvezi plaćanja poreza na dohodak.

Podatak o iznosu koje ne podliježe obvezi plaćanja poreza na dohodak pribavlja se u upravnom odjelu nadležnom za poslove financija.
Članak 6.

Evidencija zaključenih ugovora o stipendiranju vodi se u upravnom odjelu nadležnom za poslove obrazovanja, a vodi je službenik zadužen za obavljanje poslova dodjele stipendija, putem registra ugovora.

Po sklapanju ugovora o stipendiranju upravni odjel nadležan za poslove obrazovanja ustrojava bazu podataka učenika, koja sadržava sljedeće podatke: ime i prezime učenika, njihovu adresu i kontakte kao i kontakte njihovih roditelja, naziv programa, upisani razred, isplaćivane iznose stipendija po godinama, oznaku pod kojom se vodi zahtjev za dodjelu stipendije.

Po sklapanju ugovora o dodjeli stipendije jedan primjerak ugovora dostavlja se upravnom odjelu nadležnom za poslove financija.

Članak 7.

Za provođenje kompletnog procesa nadležni su upravni odjel nadležan za poslove obrazovanja i upravni odjel nadležan za poslove financija i to, upravni odjel nadležan za poslove obrazovanja za pripremu i provođenje natječaja, sklapanje ugovora i vođenje evidencije ugovora i baze podataka, a upravni odjel nadležan za poslove financija za isplate stipendija i pokretanje prisilne naplate duga.
II. STIPENDIJE ZA DEFICITARNA ZANIMANJA

Članak 8. 

Od ukupnog broja učeničkih stipendija dodijeliti će se do pet (5) stipendija učenicima koji se školuju za deficitarna zanimanja i ostvaruju najviše bodova iz članka 12. ove Odluke. 
Zaključak o deficitarnim zanimanjima donosi Gradonačelnik u prvom kvartalu tekuće kalendarske godine na temelju podataka i preporuka nadležnih institucija o potrebama Grada za takvim zanimanjima i/ili Preporuka za obrazovnu i upisnu politiku stipendiranja Hrvatskog zavoda za zapošljavanje.
Ukoliko se za deficitarna zanimanja javi više kandidata od broja stipendija koje se dodjeljuju, prednost pri dodjeli stipendija ostvaruju kandidati koji imaju veći broj bodova temeljem članka 12. ove Odluke, a ukoliko imaju isti broj bodova, prednost imaju kandidati koji su u prethodnoj godini školovanja imali viši prosjek ocjena.
Ukoliko se za deficitarna zanimanja javi manji broj kandidata od broja stipendija koje se dodjeljuju, preostale stipendije neće se dodijeliti za tu školsku godinu.

Članak 9.

Pravo na natjecanje za stipendiju za deficitarna zanimanja imaju učenici državljani Republike Hrvatske s prebivalištem na području Republike Hrvatske koji se školuju  za deficitarna zanimanja.
III. STIPENDIJE PO SOCIJALNOM PROGRAMU

Članak 10.

Iz sredstava socijalnog programa, dodijeliti će se tri (3) stipendije učenicima koji ispunjavati sljedeće uvijete:
-  da su državljani Republike Hrvatske s prebivalištem na području Grada Poreča-Parenzo,

- da oba roditelja imaju prebivalište na području Grada Poreča-Parenzo, osim u slučaju samohranih roditelja ili jednoroditeljskih obitelji gdje roditelj-skrbnik mora imati prebivalište na području Grada Poreča-Parenzo,

- da se školuju u srednjim školama izvan Grada Poreča-Parenzo za program kojeg nema u srednjim školama u Gradu Poreču-Parenzo, 
- da se ne školuju za obrazovni program koji je u Preporukama za obrazovnu politiku i politiku stipendiranja Hrvatskog zavoda za zapošljavanje za područje Grada Poreča-Parenzo svrstan među programe za koje se preporučuje smanjenje broja stipendiranih učenika,

- da ukupni godišnji prihod obitelji po članu za proteklu godinu ne prelazi 50% godišnjeg iznosa prosječne plaće u Republici Hrvatskoj za prethodnu godinu.
U slučaju da dva ili više kandidata imaju jednak broj bodova temeljem članka 12. točke D., prednost ima onaj kandidat koji ima viši prosjek ocjena.

U slučaju istog prosjeka ocjena, prednost ima onaj kandidat čija obitelj ima niža primanja po članu domaćinstva u prethodnoj kalendarskoj godini.

Ukoliko broj kandidata koji udovoljava uvjetima za dodjelu stipendije iz socijalnog programa bude manji od broja stipendija koje se dodjeljuju iz socijalnog programa, preostali broj stipendija neće se dodijeliti za tu školsku godinu.
IV. STIPENDIJE ZA UČENIKE S INVALIDITETOM
Članak 11.


Iz sredstava socijalnog programa dodijeliti će se jedna (1) stipendija učeniku s invaliditetom.

Pravo na stipendiju za učenike s invaliditetom ostvaruju učenici koji moraju ispunjavati sljedeće uvjete:

-  da su državljani Republike Hrvatske s prebivalištem na području Grada Poreča-Parenzo,

- da oba roditelja imaju prebivalište na području Grada Poreča-Parenzo, osim u slučaju samohranih roditelja ili jednoroditeljskih obitelji gdje roditelj-skrbnik mora imati prebivalište na području Grada Poreča-Parenzo,

-  da je invaliditet 60% i više,
- da se školuju u srednjim školama izvan Grada Poreča-Parenzo za program kojeg nema u srednjim školama u Gradu Poreču-Parenzo, 
U slučaju da se na raspisani natječaj prijavi više kandidata, prednost ima onaj kandidat s većim postotkom invaliditeta. Ukoliko više kandidata ima isti postotak invaliditeta, prednost ima onaj kandidat koji je u prethodnoj godini školovanja ostvario veći prosjek ocjena.
Ukoliko na natječaj ne pristigne ni jedna prijava učenika koja udovoljava uvjetima iz ovog članka, stipendija za učenika s invaliditetom neće se dodijeliti za tu školsku godinu.

V. POSTUPAK BODOVANJA 
Članak 12.


Učeničke stipendije za deficitarna zanimanja i po socijalnom programu dodjeljuju se na temelju sljedećih elemenata bodovanja:

A.  Uspjeh u prethodnoj godini školovanja odnosno studiranja:

	Prosjek ocjena
	bodovi

	3,00 – 3,49
	40

	3,50 – 3,99
	50

	4,00 – 4,24
	60

	4,25 – 4,49
	70

	4,50 – 4,74
	80

	4,75 – 4,90
	90

	4,90 – 5,00
	100


B.  Postignut uspjeh na natjecanjima u znanju i sposobnostima tijekom posljednje četiri (4) godine školovanja odnosno studiranja, na natjecanjima održanim u organizaciji Hrvatske agencije za odgoj i obrazovanje. 
	Natjecanja u znanju i sposobnostima
	bodovi

	Osvojeno mjesto na županijskom, međužupanijskom ili hrvatskom natjecanju 

Prvo mjesto

Drugo mjesto

Treće mjesto
	20

15

10

	Sudjelovanje na državnom natjecanju
	30

	Osvojeno mjesto na državnom natjecanju 
Prvo mjesto

Drugo mjesto

Treće mjesto
	40

35

30


Bodovi iz ove točke ostvaruju se samo po jednoj osnovi, koja je povoljnija za podnositelja molbe.
Sudjelovanje na natjecanjima u sportu, likovnim i glazbenim natjecanjima i raznim smotrama i sličnim susretima se ne boduje. 

C. Upisan razred ili godina studija 

	Razred
	bodovi

	1
	5

	2
	20

	3
	25

	4
	30

	5
	35


D. Socijalni status

	Razrada statusa
	bodovi

	Dijete bez oba roditelja
	60

	Kandidat iz obitelji koja stječe pravo na jedan od oblika pomoći Centra za socijalnu skrb
	30

	Dijete roditelja poginulog ili nestalog u domovinskom ratu
	30

	Dijete invalida Domovinskog rata s trajnim invaliditetom iznad 50%
	20

	Samohrani roditelj 
	30

	Jednoroditeljska obitelj
	20

	Bolest kandidata (teška bolest koja smanjuje radnu sposobnost) ili invaliditet kandidata 80% i više
	20

	Bolest člana uže obitelji kandidata (teška bolest koja smanjuje radnu sposobnost) ili invaliditet člana uže obitelji 80% i više
	10

	Kandidat iz obitelji s troje i više djece
	10

	Redovno školovanje člana obitelji kandidata u srednjoj školi ili na fakultetu i stanovanje izvan prebivališta roditelja, bodovi  po članu 
	10

	Volontiranje – najmanje 10 sati u proteklih godinu dana
	10

	Ukupni godišnji prihod obitelji po članu za prethodnu godinu ne prelazi:
	35% godišnjeg iznosa prosječne plaće u RH za prethodnu godinu
	30

	
	50% godišnjeg iznosa prosječne plaće u RH za prethodnu godinu
	20

	
	65% godišnjeg iznosa prosječne plaće u RH za prethodnu godinu
	10

	Upisani smjer koji je temeljem zaključka iz članka 8. stavak 2. ove Odluke proglašen deficitarnim
	30

	Prebivalište učenika na području Grada Poreča-Parenzo
	60


Dijete bez oba roditelja je osoba čiji su roditelji umrli, nepoznati ili im je pravomoćnom odlukom nadležnog tijela oduzeta roditeljska skrb. 

Samohrani roditelj je roditelj koji sam skrbi za svoje dijete i uzdržava ga, što dokazuje izjavom ovjerenom kod javnog bilježnika i drugim dokazima, dok će upravni odjel nadležan za poslove obrazovanja u Centru za socijalnu skrb Poreč provjeriti da li takav roditelj ostvaruje pravo na privremeno uzdržavanje.

Ukoliko se nakon dobivanja stipendije ustanovi da izjava roditelja nije bila istinita, odmah po saznaju te činjenice učenik ili student gubi pravo na stipendiju, te je dužan vratiti sve do tada primljene iznose stipendije.

Jednoroditeljska obitelj je obitelj koju čini dijete, odnosno djeca i jedan roditelj,  koji  sam brine o djetetu/djeci, a može, ali ne mora imati novčanu pomoć drugog roditelja.

 Liječnička dokumentacija kojom se dokazuje bolest kandidata ili bolest člana uže obitelji kandidata (teška bolest koja smanjuje radnu sposobnost) se po potrebi daje na razmatranje liječniku. 
Volontiranje se dokazuje potvrdom o volontiranju koju izdaje organizator volontiranja ili volonterska knjižica za razdoblje od godinu dana koje prethodi natječaju za stipendije. Potvrda o volontiranju i volonterska knjižica moraju sadržavati sve podatke iz članka 34. Zakona o volonterstvu („Narodne novine“ broj 58/07, 22/13 i 84/21).

Prihodom se smatraju sva novčana sredstva ostvarena po osnovi rada, mirovine, primitaka od imovine ili na neki drugi način (npr. primitak od udjela u kapitalu, kamate od štednje i slično), ostvarena u tuzemstvu i inozemstvu sukladno propisima o oporezivanju dohotka, a umanjeni za iznos uplaćenog poreza i prireza.

 U prihod iz prethodnog stavka ne računaju se: učeničke i studentske stipendije, dječji doplatci, socijalne pomoći ni drugi prihodi socijalno-karitativnog karaktera.

Broj članova obitelji utvrđuje se adresom prebivališta iz osobne iskaznice, koja mora biti ista za sve članove obitelji, odnosno uvjerenjem o prebivalištu za djecu koja nemaju osobnu iskaznicu.

VI. POSTUPAK DODJELE STIPENDIJE

Članak 13.

Stipendije se dodjeljuju na temelju natječaja.

Natječaj raspisuje upravni odjel nadležan za poslove obrazovanja (u daljnjem tekstu: Upravni odjel), koji izrađuje i prijedlog natječaja, te obavlja i druge stručne i administrativne poslove vezane uz ovaj postupak.

Natječaj za dodjelu učeničkih stipendija za tekuću školsku godinu objavljuje se u rujnu na oglasnoj ploči i mrežnim stranicama Grada Poreča-Parenzo.
Članak 14.

Natječaj sadrži sljedeće podatke:

· naziv tijela koje raspisuje natječaj,

· iznos stipendija,

· broj stipendija,

· uvjete i kriterije za dodjelu stipendija

· trajanje natječaja,

· naziv tijela kojem se podnose zahtjevi,

· dokaze o ispunjavanju uvjeta za dodjelu stipendija,

· trajanje stipendija,

· rok u kojem će biti objavljeni rezultati natječaja.

Članak 15.

Molbe s potrebnom dokumentacijom podnose se upravnom odjelu nadležnom za poslove obrazovanja u roku utvrđenom natječajem.
Predajom molbe podnositelj molbe daje suglasnost Gradu da u molbi navedene osobne podatke prikuplja, obrađuje i pohranjuje u svrhu ostvarivanja prava na stipendiju i u svrhu kontaktiranja i isplate stipendije.

Osobni podaci bit će zaštićeni od pristupa neovlaštenih osoba te pohranjeni na sigurno mjesto i čuvani u skladu s uvjetima i rokovima predviđenim pozitivnim zakonskim propisima i aktima Grada.

Preslike osobnih iskaznica i dokumenata na koje će se izvršiti isplata stipendije biti će uništeni nakon okončanja postupka dodjele stipendije te ih se neće pohranjivati.

Prava ispitanika i postupanje u odnosu na njegove dane osobne podatke podnositelj molbe može vidjeti na mrežnim stranicama Grada  www.porec.hr. 

Članak 16.


Nakon zatvaranja natječaja, upravni odjel iz članka 13. ove Odluke provodi postupak provjere pristiglih molbi i bodovanje.


Ukoliko ocjeni potrebnim radi utvrđivanja točnog stanja, upravni odjel može zatražiti od kandidata dostavljanje dodatne dokumentacije.

Na temelju uvjeta i kriterija određenih ovom Odlukom, upravni odjel izrađuje prijedlog zajedničke liste svih kandidata s pripadajućim bodovima, a potom popis učenika gdje se najprije utvrđuje koji kandidati ostvaruju pravo na stipendije za deficitarno zanimanje, a potom koji kandidati ostvaruju pravo na stipendije iz socijalnog programa i stipendiju za učenika s invaliditetom.

Na temelju prijedloga liste iz prethodnog stavka, upravni odjel utvrđuje prijedlog zaključka o dodjeli učeničkih stipendija. 

Prijedlog liste i prijedlog zaključka o dodjeli učeničkih stipendija daju se na razmatranje radnom tijelu gradonačelnika nadležnom za poslove obrazovanja.

Na temelju prijedloga iz prethodnog stavka gradonačelnik donosi listu o dodjeli učeničkih stipendija, kojom se utvrđuju kandidati koji ostvaruju pravo na stipendije za deficitarno zanimanje, kandidati koji ostvaruju pravo na stipendije iz socijalnog programa i na stipendiju za učenika s invaliditetom, te na temelju listi odgovarajuće zaključke o dodjeli stipendija.

Lista i zaključak iz prethodnih stavaka objavljuju se na oglasnoj ploči i mrežnim stranicama Grada.


Na objavljenu listu i zaključak može se uložiti prigovor zbog nepravilnosti u postupku bodovanja.


Prigovori koji se ne odnose na nepravilnosti u postupku bodovanja i drugi podnesci, neće biti razmatrani, već odbačeni kao neosnovani.

Prigovor se podnosi gradonačelniku u roku od osam (8) dana od dana objave liste i zaključka, putem upravnog odjela  iz članka 13. ove Odluke.
Članak 17.

Gradonačelnik je dužan donijeti odluku po prigovoru u roku od 15 dana od dana podnošenja prigovora.

Odluka po prigovoru je konačna.

Po rješavanju prigovora, gradonačelnik utvrđuje konačnu listu o dodjeli učeničkih stipendija i konačan zaključak od dodjeli učeničkih stipendija za deficitarna zanimanja, iz socijalnog programa, te stipendije za učenika s invaliditetom.
Ukoliko nema prigovora, lista i zaključak iz članka 16. ove Odluke su konačni, o čemu odluku donosi gradonačelnik.

Konačna lista i odluke objavljuju se na oglasnoj ploči i mrežnim stranicama Grada.

Članak 18.

Korisnik stipendije kojem je odobrena stipendija potpisuje s Gradom ugovor o pravima i obvezama, kojeg, osim korisnika stipendije, potpisuju i roditelji.

Ugovor sadrži: podatke o ugovornim stranama (ime i prezime, naziv, adrese ugovornih strana, OIB), naziv obrazovne ustanove, naziv smjera, upisani razred, iznos stipendije, vrijeme za koje se stipendija dodjeljuje, obvezu korisnika stipendije i solidarnoj odgovornosti roditelja o vraćanju stipendije ukoliko ta obveza bude postojala, te druga prava i obveze ugovornih strana.

Uz ugovor se potpisuje i prilaže bjanko zadužnica koju potpisuju roditelji, kao instrument osiguranja prisilne naplate u slučaju postojanja obveze vraćanja cijele ili dijela stipendije. 
Bjanko zadužnice se pohranjuju u upravnom odjelu nadležnom za poslove financija, a ukoliko je korisnik stipendije oslobođen vraćanja stipendije ili je isplatio iznos koji je bio dužan vratiti Gradu temeljem odredaba ove Odluke, vraća se korisniku stipendije.

VII. OBVEZE KORISNIKA STIPENDIJE

Članak 19.


Korisnik stipendije ne može istodobno biti korisnik neke druge stalne stipendije, a ako uz gradsku stipendiju u tijeku školovanja, dobije i neku drugu stipendiju, mora se pismeno očitovati o zadržavanju samo jedne stipendije. 
Ukoliko korisnik stipendije ne postupi kako je određeno u prethodnom stavku, isplata stipendije prestaje, ako upravni odjel nadležan za poslove obrazovanja dođe do saznanja da korisnik stipendije prima i neku drugu stipendiju. 
U slučaju iz prethodnih stavaka, korisnik stipendije dužan je vratiti cjelokupan iznos primljene stipendije u roku od 60 dana od dana odustajanja od stipendije Grada Poreča-Parenzo, odnosno od dana saznanja o primanju druge stipendije.


 Ako se korisnik gradske stipendije odrekne stipendije iste školske godine kada je sklopio ugovor, pravo na stipendiju ostvaruje prvi sljedeći kandidat s konačne liste za dodjelu stipendija na kojoj se nalazio korisnik stipendije koji se odrekao gradske stipendije.
Članak 20.


Nakon jednom ostvarenog prava na stipendiju, korisnik stipendije je dužan za svaku narednu školsku godinu potvrditi da i dalje ostvaruje to pravo.

Pravo iz prethodnog stavka potvrđuje se dokazom o upisu u viši razred.

Ukoliko korisnik stipendije za deficitarno zanimanje ne upiše viši razred prekida se isplata stipendije i  dužan je vratiti do tada primljen iznos stipendije na način određen daljnjim odredbama ove Odluke o načinu vraćanja stipendije.

Ukoliko korisnik stipendije iz socijalnog programa ili stipendije za učenika s invaliditetom ne upiše viši razred prekida se isplata stipendije i oslobođeni su vraćanja primljenog iznosa stipendije.
Učenici koji su bili korisnici gradske stipendije, a koji su izgubili pravo na stipendiju zbog ponavljanja razreda, ne mogu se više natjecati za dodjelu gradske stipendije.

Članak 21.

Ukoliko korisnik stipendije iz socijalnog programa i stipendije za učenike s invaliditetom promjeni obrazovnu ustanovu u tijeku ili na početku nove školske godine, pravo na nastavak isplate stipendije ostvaruje ako nastavlja s redovnim školovanjem, odnosno ako upisuje viši razred.
Ukoliko korisnik stipendija za deficitarno zanimanje promjeni obrazovnu ustanovu u tijeku ili na početku nove školske godine, pravo na nastavak isplate stipendije ostvaruje ako nastavlja s redovnim školovanjem, odnosno ako upisuje viši razred istog deficitarnog zanimanja. 
Učenicima koji promijene obrazovnu ustanovu, a ne udovolje uvjetu iz stavka 1. odnosno 2. ovog članka prekida se isplata stipendije i  dužni su vratiti do tada primljen iznos stipendije na način određen člankom 23. ove Odluke o načinu vraćanja stipendije.

Članak 22.

U slučaju da se ukaže potreba, korisnik stipendije dužan je nakon završetka školovanja raditi u Gradu Poreču-Parenzo, trgovačkim društvima ili ustanovama kojima je Grad Poreč-Parenzo osnivač ili drugim ustanovama u javnome sektoru s mjestom rada na području Grada Poreča-Parenzo, najmanje onoliko godina koliko je školskih godina primao stipendiju.
Nakon završenog školovanja korisnik stipendije dužan je javiti se upravnom odjelu nadležnom za obrazovanje najkasnije u roku od 30 dana od dana završenog školovanja, a upravni odjel je dužan u daljnjem roku od najviše 60 dana od dana saznanja o završetku školovanja, obavijestiti korisnika stipendije da li postoji potreba za njegovim radom u trgovačkom društvu ili ustanovi iz stavka 1. ovog članka. Ako upravni odjel ne obavijesti korisnika stipendije da se javi radi zaposlenja u navedenom roku, obveza korisnika stipendije prestaje.

Ukoliko trgovačko društvo ili ustanova iz stavka 1. ovog članka objavi natječaj za radno mjesto za koje korisnik stipendije ispunjava uvjete, korisnik stipendije dužan je javiti se na isti u natječajnom roku.

Korisnik stipendije koji iz neopravdanih razloga ne ispuni obvezu iz stavka 3. ovog članka, dužan je vratiti cjelokupan iznos primljene stipendije na način određen daljnjim odredbama ove Odluke. 

Korisnik stipendije oslobađa se obveze zapošljavanja ukoliko isti ne snosi odgovornost što do zapošljavanja nije došlo ili ako je do prestanka radnog odnosa došlo bez njegove krivnje.

Korisnik stipendije dužan je provesti na radu najmanje onoliko vremena koliko je primao stipendiju, a ukoliko odbije zaposlenje ili provede na radu manje od tog vremena, dužan je vratiti cjelokupan iznos primljene stipendije, odnosno iznos primljene stipendije razmjeran vremenu provedenom na radu.

O opravdanosti razloga zbog kojeg korisnik stipendije nije ispunio obveze iz stavka 3. ili 5. ovog članka odlučuje radno tijelo Gradonačelnika nadležno za poslove obrazovanja.

Obveze iz prethodnih stavaka ovog članka ne primjenjuju se na učenike korisnike stipendije iz socijalnog programa ili stipendije  za učenike s invaliditetom koji su nastavili redovno školovanje na visokoobrazovnim ustanovama, što dokazuju potvrdom o upisu na visokoobrazovnu ustanovu.
Korisnici stipendije koji se ne jave upravnom odjelu nadležnom za obrazovanje najkasnije u roku od 30 dana od dana završenog školovanja dužni su vratiti cjelokupan iznos primljene stipendije.
Članak 23.


Korisnici stipendija mogu iznose stipendija koji budu određeni sukladno člancima 19., 20., 21. i 22. ove Odluke vratiti odjednom u cijelom iznosu ili u najviše onoliko mjesečnih rata koliko su primali stipendiju, te s isplatom početi najkasnije 60 dana nakon završenog školovanja, gubitka prava na stipendiju, odnosno od neispunjavanja uvjeta iz prethodnih članaka,  što će biti utvrđeno ugovorom iz članka 18. ove Odluke.

Učenici koji su ostvarili pravo na stipendiju temeljem ranijih Odluka o dodjeli stipendija i s njima zaključenih ugovora, te ako postoji obveza vraćanja stipendija, dužni su iznose stipendija vratiti u najviše onoliko mjesečnih rata koliko su je i primali, te s isplatom početi najkasnije 60 dana nakon završenog školovanja, odnosno gubitka prava na stipendiju, a mogu dužne iznose vratiti i odjednom u cijelom iznosu.


U slučaju vraćanja stipendije izvan rokova određenih naputkom Grada o vraćanju stipendije, korisnik stipendije dužan je platiti i zakonsku zateznu kamatu koja teče od nastanka obveze vraćanja. 
U slučaju da korisnik stipendije ne vraća stipendiju sukladno odredbama ovog članka, naplata će se izvršiti prisilnim putem aktiviranjem bjanko zadužnice, temeljem obavijesti upravnog odjela nadležnog za poslove obrazovanja o potrebi pokretanja postupka prisilne naplate upravnom odjelu nadležnom za financije, koji provodi postupak prisilne naplate.
Članak 24.

U slučaju da korisnik stipendije nije u mogućnosti vratiti stipendiju jer nakon završetka školovanja nije zasnovao radni odnos ili iz drugih osobito opravdanih razloga, može podnijeti zahtjev za odgodu vraćanja stipendije ili predložiti drugačiju dinamiku njezina vraćanja.

Postupak se pokreće podnošenjem zahtjeva (s obrazloženjem) uz kojeg je korisnik stipendije dužan priložiti i dokaze kojima dokazuje nemogućnost vraćanja stipendije. 

Zahtjev se podnosi upravnom odjelu nadležnom za obrazovanje, a odluku o odgodi ili drugačijoj dinamici vraćanja stipendije donosi gradonačelnik na temelju prijedloga radnog tijela gradonačelnika nadležnog za poslove obrazovanja koje prethodno razmatra zahtjev i daje prijedlog rješenja.

Odlukom se određuje i vremensko razdoblje odgode vraćanja stipendije, ali ne duže od godinu dana.

Za vrijeme trajanja odgode ne obračunavaju se zakonske zatezne kamate.

Članak 25.

Svi dokumenti koji se prilažu kao dokaz u provedbi ove Odluke moraju biti napisani na latiničnom pismu i na hrvatskom jeziku ili prevedeni na hrvatski jezik od ovlaštenog prevoditelja.

VIII. ZAVRŠNE ODREDBE

Članak 26.


Danom stupanja na snagu ove Odluke prestaje važiti Odluka o dodjeli učeničkih i studentskih stipendija („Službeni glasnik Grada Poreča-Parenzo“ broj 8/22, 7/24 i 16/24)

Postupci započeti po Odluci iz prethodnog stavka dovršit će se po odredbama navedene Odluke.
Članak 27.


Ova Odluka stupa na snagu prvog dana od dana objave u „Službenom glasniku Grada Poreča-Parenzo“.

